Det er to små og en kæmpestor aktør på den nordjyske turistscene, der har slået pjalterne sammen og sprænger rammerne for, hvad konferencegæster i regionen fremover får paletten. Fårup Sommerland har erkendt, at flere af deres konferencegæster efterspørger flere aktiviteter end rideture og aktiviteter i parken. Derfor har den kendte turistmagnet indledt samarbejde med to relativt nye og små aktører i eventbranchen: VestEvent og North Shore Surf, der begge hører hjemme på stranden i Løkken. - Fårup Sommerlands mål med partnerskabet er at styrke oplevelsespaletten for de mange møde- og konferencegæster, der besøger Hotel Fårup. Vores fokus er at servicere og underholde gæsterne og tilbyde de outdoor-oplevelser som ligger inden for vores rammer som fx rideture i området og aktiviteter i parken. Men flere af vores konferencegæster efterspørger outdoor events, som ligger uden for vores kompetenceområder, siger Fårup Sommerlands direktør, Per Dam. Det nye samarbejde vækker begejstring hos Løkkenfirmaerne, der ser gode muligheder i at vise sig frem for et større publikum. I første omgang kommer partnerskabet konferencegæsterne på Hotel Fårup til gode, men visionen er at sætte flere projekter i søen, så vi sammen kan udvikle de oplevelser vi tilbyder til regionens turister og dermed hjælpe til at udvikle turismen i Nordjylland. - Dagens turister forventer oplevelser af høj kvalitet og kan sagtens surfe i Løkken den ene dag, besøge Fårup den anden og nyde lyset i Skagen den tredje dag fortæller Kasper Brix fra North Shore Surf.

Referat:
Et usædvanligt samarbejde mellem Fårup Sommerland, VestEvent og North Shore Surf skal tiltrække flere konferencegæster med hang til udendørs events.